caian Hán m HoT 


Acasă > SOCIAL > În ce hal ne-au adus! Românii spun că regretă COMUNISMUL! „Era mai... 


Autor: Andrei Coman 2023-12-13 10:07 


În ce hal ne-au adus! Românii spun că regretă COMUNISMUL! „Era mai 
bine înainte!” 


sursa foto: antena3.ro 


Rezultatele unui sondaj de dată recentă, făcute publice miercuri, 13 decembrie 
2023, scot la iveală nostalgia românului după perioada comunistă. „Era mai bine 
înainte!”, afirmă cu convingere cei mai mulți dintre repondenți. 


Aproape 50% dintre români cred că regimul comunist a însemnat un lucru bun pentru 
România, procentul fiind mai mare față de acum 10 ani, arată un sondaj realizat de 
INSCOP. 


De asemenea, peste 46% dintre români cred că înainte de 1989 se trăia mai bine decât 
acum. 


Astfel, 48.1% dintre români consideră că regimul comunist a însemnat un lucru bun 
pentru România (față de 45.5% în noiembrie 2013), în timp ce 42.3% sunt de părerea 


contrară (față de 44.7% în noiembrie 2013). 


„Nu știu” sau „Nu răspund la această întrebare” - 9.7% dintre cei chestionați. 


Percepția asupra nivelului de trai 


Totodată, s-a aflat că 46.4% dintre români cred că înainte de 1989 se trăia mai bine 
comparativ cu situația din prezent (faţă de 44.4% în noiembrie 2013), 34.2% că se trăia 
mai rău (față de 33.6% în noiembrie 2013), iar 13.7% că se trăia la fel (față de 15.6% în 
noiembrie 2013). Nu știu sau nu răspund 5.7% din total eșantion (față de 6.4% în 
noiembrie 2013). 


„Cred că înainte de 1989 se trăia mai bine comparativ cu situaţia din prezent mai ales: 
persoanele cu educaţie primară, cei inactivi potenţial activi, locuitorii din rural și din 
regiunile sudice sau estice, cei cu un venit mai redus”, relevă analiza socio-demografică, 
potrivit aceleiași surse. 


Director INSCOP: „Aparent șocant” 


Remus Ștefureac, director INSCOP Research, a făcut o analiză asupra situaţiei indicate de 
acest sondaj. 


El dă de înțeles că există explicaţii atât obiective, cât și subiective pentru înțelegerea 
acestui „sentiment acut de nostalgie”. 


„Aparent este șocant ca aproape jumătate dintre români să declare că regimul 
comunist a însemnat un lucru bun pentru România și tot aproape jumătate să 
declare că în perioada comunistă se trăia mai bine decât în prezent. 


Realitatea obiectivă și absolut toate datele arată clar că nivelul de trai de astăzi, 
avuţia naţională, drepturile și libertăţile sunt net superioare situației de dinainte 
de 1989. 


Cu toate acestea, percepţia publică este alta, existând însă niște explicații, unele 
parţial obiective, altele parțial subiective care alimentează acest sentiment acut 
de nostalgie”, declară Remus Ștefureac, director INSCOP Research. 


„Toate acestea au dus la...” 


Șeful INSCOP aduce în discuţie inflația, dar și crizele din ultimii ani 


Dar și faptul că unii tineri află de la unii adulţi „nostalgici” despre ceea ce aceștia din 
urmă consideră a fi fost „avantajele” traiului în perioada comunistă - un loc de muncă 
sigur sau o casă asigurată de stat. 


„Printre acestea se numără: nemulţumirea conjuncturală puternică a populației față de 
prezentul marcat de crizele succesive din ultimii ani, culminând cu inflația galopantă care 
a afectat serios nivelul de trai, distribuția inegală a avuţiei naţionale din prezent care 
mărește puternic diferențele dintre categoriile afectate de sărăcie și populaţia care are 
venituri medii-mari, nostalgia personală unei părți a populaţiei față de perioada tinereţii 
proprii, procesul de socializare și educare a tinerilor care învață de la aduții nostalgici 
despre avantajele iluzorii ale acelei perioade (loc de muncă sigur, casă asigurată de stat), 
stimularea unor mituri din perioada comunistă prin campanii agresive derulate de vectori 
politici în special în spațiul online. 


Toate acestea au dus la o mitologizare a beneficiilor comunismului pentru pături tot mai 
largi de populaţie, alimentând în prezent, pe fondul atrofierii memoriei colective, alegeri 
politice nefericite. 


Contracarea acestei tendinţe este o responsabilitate mai largă care revine 
elitelor intelectuale, elitelor politice, economice și mass-media”, mai spune 
Ștefureac. 


Când a fost realizat sondajul 


Sondajul de opinie a fost realizat de INSCOP Research. Datele au fost culese în perioada 
20 - 27 noiembrie, prin metoda CATI (interviuri telefonice), prin intermediul 
chestionarului. 


Volumul eșantionului simplu, stratificat, este de 1.100 de persoane, reprezentativ pe 
categoriile socio-demografice semnificative (sex, vârstă, ocupaţie) pentru populaţia 
neinstituționalizată a României, cu vârsta de 18 ani și peste. 


